作者:權德輿
標題:順宗至德大安孝皇帝輓歌三首
內容:十葉開昌運，三辰麗德音。薦功期瘞玉，昭儉每捐金。解澤皇風遍，虞泉白日沈。仍聞起居注，焚奏感人心。孝理本憂勤，玄功在嗇神。睿圖傳上嗣，壽酒比家人。仙馭三清遠，行宮永珍新。小臣司吉從，還扈屬車塵。候曉傳清蹕，迎風引彩旒。共瞻宮輅出，遙想望陵愁。弓劍隨雲氣，衣冠奉月遊。空餘駕龍處，搖落鼎湖秋。